Spørsmål og svar – Administrative løsninger

*-- oppdatert 02.02.2018*

## Hvordan skal bevilgning på kapittel 732, post 70 regnskapsmessig håndteres og skal det betales tilbake?

De regionale helseforetakene har balanseført fordring på Helse- og omsorgsdepartementet knyttet til underfinansiering år 1 i forbindelse med overtakelse av ulike oppgaver/finansieringsansvar tidligere år. Det vesentligste av tilskuddet benyttes til nedbetaling av denne fordringen. Overskytende beløp skal RHF-ene bokføre som gjeld til HOD på kontogruppe 299 Annen kortsiktig gjeld.

Likviditetsmessige løsninger og oppgjør av tilsvarende fordring mellom helseforetak og de fire regionale helseforetakene løses regionalt. Private som har avtale med Helse Vest og Helse Sør-Øst må ta kontakt med RHF-et de har avtale med for eventuelle avklaringer.

## Skal man i skjemaet for rapportering av krav oppgi grunnlagstall ekskl. merverdiavgift for den direkte ordningen og totalbeløp for det som skal beregnes sjablongssats for?

Nei. I oppgaven skal beløp fratrukket kompensasjonsbeløpet oppgis som grunnlag. Det vil si grunnlaget skal være «netto» i begge tilfellene.

## Hva er tilstrekkelig dokumentasjon når man får kompensasjon for merverdiavgiften kun for deler av beløpet fordi deler inngår i ordinær merverdiavgift (forholdsmessig fradragsrett)?

Hvis man har forholdsmessig fradrag for ordinær merverdiavgift i henhold til merverdiavgiftsloven § 8-2 skal nøkkel for forholdsmessig fradrag fastsettes ut fra omsetningen foregående regnskapsår, jf. merverdiavgiftsforskriftens § 8-2-2. I noen tilfeller benyttes kvadratmeter i stedet for omsetning, jf. merverdiavgiftsforskriftens § 8-2-1, 1. og 2. ledd (oppføring og drift av bygg).

Fastsettelse av forholdsmessig fradrag for merverdiavgift skal dokumenteres blant annet ved oppsett av relevant omsetning totalt og andel omsetning som gir rett til fradrag. Samme beregning vil også være indirekte dokumentasjon av satsen som må legges til grunn for beregning av krav om kompensasjon av merverdiavgift. Har man for eksempel fradrag for 20 % av merverdiavgiften i henhold til merverdiavgiftsloven, så skal 80 % kreves refundert i henhold til ordningen for kompensasjon av merverdiavgift.

Benytt eventuelt vurderingsskjema, jf. vedlegg til felles regnskapshåndbok for helseregionene i forbindelse med vurderingen. Dokumentasjonen skal oppbevares som del av beskrivelsen i kontrollsporet, jf. bokføringslovens § 6, 3, se også NBS pkt 3., herunder pt 3.3. Dokumentasjonen trenger ikke være omfattende, men relevant omsetning som ligger til grunn må framgå.

## Hvilken dokumentasjon skal foreligge ved oversendelse av krav om refusjon fra helseforetak til regionalt helseforetak?

Følgende dokumentasjon skal foreligge:

* Utfylt kravskjema, inkludert forklaringer på eventuelle spesielle forhold.
* Avstemmingsrapport fra regnskapet som viser beløp (sum grunnlag og refusjonsbeløp) per kode per konto.

Oversendt krav og dokumentasjon skal være datert og signert.

Vær oppmerksom på at det enkelte RHF-et kan stille ytterligere krav, avhengig av systemløsninger/rapporteringsmuligheter og hvilke tilganger RHF-et har til foretakenes dokumentasjon.

## I noen tilfeller får ansatte refundert kostnader som de har lagt ut. Disse er som regel ikke adressert til foretaket. Hvilke krav stilles til bilaget (dokumentasjon) for at vi skal kunne kreve kompensasjon for merverdiavgiften?

Kravene til dokumentasjon følger i hovedsak bokføringsregelverkets bestemmelser. Ansattes utlegg er regulert i bokføringsforskriftens § 5-5-1, 4. ledd.

Ved refusjon av utlegg er det den ansattes regning/ refusjonskrav som skal adresseres til foretaket (fra den ansatte eller andre som har krav på refusjon). Merverdiavgiften må være spesifisert på originalfaktura, kvittering eller lignende, som vedlegges utleggsskjema stilet til foretaket. Det foreligger ingen beløpsgrense hvis utlegget gjelder varen eller tjenesten skal videreselges, eventuelt inngå direkte i foretakets produksjon av varer eller tjenester som skal selges slik det er for ordinær merverdiavgift.

Ordinært refusjonsskjema og vedlagte kvitteringer hvor merverdiavgiften er spesifisert er dermed tilstrekkelig dokumentasjon. Utlegget skal attesteres og anvises på vanlig måte.

Regelverket åpner for at merverdiavgiftskompensasjonen knyttet til ansattes utlegg kan beregnes og bokføres i etterkant av utlegget, og baseres på samlerapporter fra regnskapssystem. Grunnlaget for samlerapportene skal være sporbart til hvert enkelt utlegg. I de tilfeller hvor det ikke er et en til en forhold mellom utlegg ført på en gitt konto og grunnlaget for kompensasjon, så skal det beregnes en fordelingsnøkkel som benyttes ved koding av merverdiavgiftskompensasjon knyttet til de aktuelle kontoene/utleggstypene.

## Vi er et felleskontrollert foretak eid av de regionale helseforetakene. Hvilket RHF skal vi rapportere til?

|  |  |  |
| --- | --- | --- |
| Foretaksnummer | Felleskontrollert foretak | RHF det skal rapporteres til: |
| 913454405 | Nasjonal IKT HF | Helse Vest |
| 986512810 | Helseforetakenes Nasjonale Luftambulansetjeneste ANS | Helse Nord |
| 916879067 | Sykehusinnkjøp HF | Helse Nord |
| 994111841 | Helseforetakenes senter for pasientreiser ANS | Helse Sør-Øst |
| 911912759 | Helsetjenestens driftsorganisasjon for nødnett HF | Helse Sør-Øst |
| 814630722 | Sykehusbygg HF | Helse Midt-Norge |